Բլանկոյի այրին (հեռուստասերիալ, 1996)

**Բլանկոյի այրին** (, ), 1996 թվականի արտադրության դրամա ժանրի կոլումբիական հեռուստասերիալ։ Առաջին անգամ ցուցադրվել է 1996-1997 թվականներին կոլումբիական Canal 1 հեռուստաընկերությամբ։ Գլխավոր դերերում հանդես են գալիս Օսվալդո Ռիոսը և Մարիա Հելենա Դորինգը։ Ընդհանուր առմամբ բաղկացած է 145 հեռուստասերիայից։ 2006 թվականին նկարահանվել է համանուն ռիմեյքը։ Հեռուստասերիալի արտադրությամբ զբաղվել է կոլումբիական «RTI-Colombia» ընկերությունը, իսկ ռիմեյքի նկարահանումներն իրականացվել են ամերիկյան «Telemundo» հեռուստաընկերության հետ համագործակցությամբ։

## Սյուժե
Փոքր քաղաքի լուռ կյանքը գլխիվայր շուռ է գալիս, երբ ամենահարգված ու հարուստ կանանցից մեկի՝ դոնյա Պերֆեկտա Բլանկոյի տանը հայտնվում է Ալիսիա անունով կինը։ Այս կինը Պերֆեկտայի թոռների մայրն է, ավագ որդու՝ Ամադորի կինը, որի սպանության համար Ալիսիան ազատազրկվել էր։ Հիմա նրա միակ ուզածն իր երկու որդիների՝ երկվորյակներ Ֆիլիպեի ու Դուվանի վերադարձն է։

Պերֆեկտան ուրախ չէ իր տանը տեսնել հարսին, իսկ դա նշանակում է, որ երկու կանանց միջև իրական պայքար է սկսվում երեխաների համար։ Գտնվելով անելանելի վիճակում՝ Ալիսիան ընդունում Խուստինո Բրինյոն անունով խորհրդավոր ծերունու առաջարկը, որին գյուղում բոլորը համարում են վամպիր, քանի որ վերջինս իր տնից դուրս է գալիս միայն գիշերային ժամերին։

Դրան զուգահեռ Ալիսիան ու իր ամուսնու կրտսեր եղբայրն ու դոնյա Պերֆեկտայի որդին՝ Դիեգոն կապել են իրենց ճակատագրերը։ Սակայն մինչ երիտասարդները կգտնեն իրենց երջանկությունը, նրանք պետք է անցնեն բազում փորձություններով, մասնավորապես՝ Ամադորի «հարությամբ», որը ցանկանում է վերադարձնել կնոջը, Դիեգոյին սիրահետող Իլյումինադայի դավերով, դոնյա Պերֆեկտայի ատելության միջով, ինչպես նաև հասկանալ երկվորյակների տարօրինաակ վարքագիծը, որոնք ունեն գերբնական կարողություններ։

Բացի այդ, իր գաղտնիքներն ունի նաև քաղաքը։ Օրինակ՝ ոչ մեկ չգիտի, որ երիտասարդ տարիքում Պերֆեկտան և Խուստինոն եղել են սիրահարներ, իսկ Իլյումինադայի հայրը՝ փաստաբան Ուրբինոն, իրականում խարդախի մեկն է, որը կեղծում է փաստաթղթերը։ Ավելին, ոչ մեկ չգիտի, թե ով է խորհրդավոր երգչուհին, որը դիմակով հանդես է գալիս տեղական գիշերային ակումբում՝ «Պանտերիտա» կեղծանվան ներքո։

Ժամանակի ընթացքում պարզվում է, որ «Պանտերիտան» Այդեն է, որը երազում էր երգչուհու կարիերայի մասին, սակայն ստիպված էր հրաժարվել այդ մտքից, քանի որ մոր կարծիքով այդ զբաղմունքը պատվաբեր չէ հարուստ և հարգված ընտանիքի անդամին։ Բացի այդ, Այդեն սիրահարված է բժիշկ Դիմասին, որն իր ընտանիքի բարեկամն է ու դոնյա Պերֆեկտայի բուժող բժիշկը։ Սակայն Դիմասն ուշադրություն չի դարձնում Այդեի վրա։ Այդ ժամանակ Այդեն ստիպում է Դիմասին սիրահարվել «Պանտերիտային», իսկ այնուհետ հրապարակայնորեն խայտառակելով մերժում։ Իլյումինադան սիրային հարաբերություններ է սկսում Ամադորի հետ, իսկ նրա հայրը տեղի ուսուցչուհու հետ, որը դասավանդում է երկվորյակներին։ Դրան զուգահեռ Ալիսիայի ու Պերֆեկտայի հարաբերությունները հարթվում են, քանի որ պարզվում է, որ Ալիսիան չի սպանել Ամադորին։ Վերջինս խարդախությունների պատճառով կարող է բանտարկվել։ Դոն Խուստինոն ևս անգործ չի մնում։ Քաղաքում նա բացում է մի հյուրանոց, իսկ իր գործն ու ողջ ունեցվածքը կտակում Ալիսիային։ Շուտով ծերունին սրտի կաթված է ստանում ու մահանում։ Ալիսիան դառնում է հաջողակ ու հարգված կին։

## Դերասանական կազմ

* Մարիա Հելենա Դորինգ - Ալիսիա Գուարդիոլա Բլանկո,
* Օսվալդո Ռիոս - Դիեգո Բլանկո Ալբարասին,
* Յոլանդիտա Մոնխե - Այդե Բլանկո Ալբարասին, Դիեգոյի ու Ամադորի քույրը,
* Կոնսուելո Լուսարդո - Դոնյա Պերֆեկտա Բլանկո, Այդեի, Ամադորի ու Դիեգոյի մայրը, Ալիսիայի սկեսուրը,
* Դանիլո Սանտոս - Ամադոր Բլանկո Ալբարասին, Դիեգոյի ավագ եղբայրը, Ալիսիայի ամուսինը,
* Անա Մարիա Օյոս - Իլյումինադա Ուրբինա (դերի առաջին մարմնավորող),
* Տանյա Ֆալկես - Իլյումինադա Ուրբինա (դերի երկրորդ մարմնավորող),
* Ալվարո Բայոնա - Լաուրենտինո Ուրբինա, Իլյումինադայի հայրը,
* Լեոնոր Գոնսալեն Մինա - Բլասինա,
* Խուլյո դել Մար - Դոն Խուստինո Բրինյոն, Ալիսիայի ընկերը, տարեց ծերունի, «վամպիր»,
* Մատեո Ռուդաս - Դուվան Բլանկո Գուարդիոլա, Ամադորի ու Ալիսիայի որդին,
* Սանտյագո Ռուդաս - Ֆելիպե Բլանկո Գուարդիոլա, Ամադորի ու Ալիսիայի որդին,
* Խորխե Էնրիկե Աբեյո - բժիշկ Դիմաս Պանտոխա, դոնյա Պերֆեկտայի բուժող բժիշկը,
* Դանիել Արիսա - Մեգատեո

## Երաժշտություն
Գլխավոր երաժշտությունը, որը հնչում է յուրաքանչյուր սերիայում, «Tu i Yo („Cuando En Uno Somos Dos“)» երգն է, որը կատարում են Օսվալդո Ռիոսը և Յոլանդիտա Մոնխեն, որոնք հեռուստասերիալում, համապատասխանաբար, մարմնավորում են Դիեգոյի ու Այդեի դերերը։

Հետաքրքիր է, որ երկու դերասաններն էլ պրոֆեսիոնալ առումով զբաղվում են երաժշտական կարիերայով, իսկ Մոնխեի հերոսուհին հեռուստասերիալում ուներ իր սյուժետային գիծը՝ տեղական գիշերային ակումբում երգելով «Պանտերիտա» կեղծանվան ներքո։ Հեռուստասերիալում հնչող ամենահիթային երգերից մեկը «Tu, tu, tu, tu»-ն է, որը դարձյալ կատարում է Մոնխեն։ Այդ երգի ներքո Այդեն իր մոր ներկայությամբ ու երկրպագուների ամբոխի մոտ հանում է «Պանտերիտայի» դիմակը։

## Ռիմեյք
2006 թվականին նկարահանվել է համանուն ռիմեյքը, որը Միացյալ Նահանգների ու Կոլումբիայի համատեղ արտադրությունն էր։ Վերջինս բաղկացած է 158 հեռուստասերիայից։  Ռեժիսորներն են Լուիս Մանսոն ու Աուրելիո Վալկարսել Կարոլը։ Հեռուստասերիալի արտադրությամբ զբաղվել է «Telemundo» ընկերությունը։

## Հեռարձակում
1996-2000 թվականներին հեռուստասերիալը գնվել և հեռարձակվել է ավելի քան 13 երկրներում, այդ թվում՝ Կոլումբիայում, Վենեսուելայում, Արգենտինայում, Չիլիում, Մեքսիկայում, Կուբայում, Իսպանիայում, Լեհաստանում, Հունգարիայում, Բուլղարիայում, Սերբիայում, Ուկրաինայում, Ֆիլիպիններում, Ադրբեջանում, Ռուսաստանում և այլն։ Հայաստանում հեռուստասերիալը հեռարձակել է Հայաստանի հանրային հեռուստաընկերությունը։
## Ծանոթագրություններ

## Արտաքին հղումներ

* Страница сериала на фан-сайте
* Обсуждение сериала на форуме 2x2

Կատեգորիա:Կոլումբիական հեռուստասերիալներ